Folketing
2011-12-20

Tak. Med antiterrorpakke I blev det vedtaget, at justitsministeren i folketingsåret 2005-06 skulle fremsætte forslag om revision af logningsbekendtgørelsen. Baggrunden var, at der var en ny ordning, og man fandt det hensigtsmæssigt, at ordningen blev evalueret. Siden er denne revision blevet udskudt to gange, senest med det, vi behandler her i dag, altså til folketingsåret 2011-12. Hvis det lovforslag, vi behandler i dag, vedtages, vil vi udskyde revisionen igen og dermed først evaluere effekten af teleudbydernes registrering og opbevaring af oplysninger om datatrafik i folketingsåret 2013-14. I Venstre ønsker vi ikke at udskyde denne evaluering længere, og det er der flere grunde til. For det første kan vi allerede nu foretage en evaluering. Med en revision til næste år kan vi sammenligne den danske implementering med andre landes implementering og undersøge, i hvilket omfang andre EU-lande fortolker direktivet på samme måde, som vi fortolker det. Hvis det var lempeligt, kunne man overveje, om man skulle lempe logningsbekendtgørelsen.